Globigerina-slam
Globigerina-slam er et dybhavssediment, som indeholder mindst 30% mikroskopiske kalkskaller fra planktoniske foraminiferer af slægten Globigerina.
Den levende foraminifer lever i de øvre dele af oceanet og synker ved død ned mod bunden, hvor skallen aflejres. Dannelse af Globigerina-slam forudsætter en meget ringe tilførsel af andre planktoniske organismer og sedimenter, fx ler. Det er desuden en forudsætning, at vanddybden ikke overstiger kalks kompensationsdybde på 4000-5000 m; dybden, hvor kalk opløses lige så hurtigt som det tilføres (CCD).
Disse forudsætninger er til stede i den vestlige del af Det Indiske Ocean, den centrale del af Atlanterhavet og den ækvatoriale og sydlige del af Stillehavet, hvor Globigerina-slam dækker det meste af dybhavets bund. 